
VECERNIA MARE cu Litie din 19/20 iulie 2026
Duminică seară: †) Sfântul și slăvitul Proroc Ilie Tesviteanul
* după Mineiul pe luna iulie, ediţia 2022
PREOTUL: Binecuvântat este Dumnezeul nostru, totdeauna, acum și pururea și în vecii vecilor!

STRANA:  Amin! Slavă Ție, Dumnezeul nostru, slavă Ție!

Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!
Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh!

Şi acum și pururea și în vecii vecilor. Amin!

Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!
STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Veniţi să ne închinăm Împăratului nostru Dumnezeu!

Veniţi să ne închinăm şi să cădem la Hristos, Împăratul nostru Dumnezeu!

Veniţi să ne închinăm şi să cădem la Însuşi Hristos, Împăratul şi Dumnezeul nostru! (închinându-ne de fiecare dată)
Şi citeşte rar, cu glas lin şi dulce:

Psalmul 103
1. Binecuvintează, suflete al meu, pe Domnul! Doamne Dumnezeul meu, măritu-Te-ai foarte!

2. În strălucire şi în mare podoabă Te-ai îmbrăcat, Cel ce Te îmbraci cu lumina ca şi cu o haină.

3. Cel ce întinzi cerul ca un cort; Cel ce acoperi cu ape cele mai de deasupra ale lui;

4. Cel ce pui norii suirea Ta, Cel ce umbli peste aripile vânturilor; 

5. Cel ce faci pe îngerii Tăi duhuri şi pe slugile Tale pară de foc.

6. Cel ce ai întemeiat pământul pe temeliile lui şi nu se va clătina în veacul veacului.

7. Adâncul ca o haină este îmbrăcămintea Lui; peste munţi vor sta ape.

8. De certarea Ta vor fugi, de glasul tunetului Tău se vor înfricoşa.

9. Se suie munţi şi se coboară văi, în locul în care le-ai întemeiat pe ele.
10. Hotar ai pus, pe care nu-l vor trece şi nici nu se vor întoarce să acopere pământul.

11. Cel ce trimiţi izvoare în văi, prin mijlocul munţilor vor trece ape.

12. Adăpa-se-vor toate fiarele câmpului, asinii sălbatici setea îşi vor potoli.

13. Peste acelea păsările cerului vor locui; din mijlocul stâncilor vor da glas.

14. Cel ce adăpi munţii din cele mai de deasupra ale Tale, din rodul lucrurilor Tale se va sătura pământul.

15. Cel ce răsari iarbă dobitoacelor şi verdeaţă spre trebuinţa oamenilor;

16. Ca să scoată pâine din pământ; şi vinul veseleşte inima omului;

17. Ca să veselească faţa cu untdelemn, şi pâinea inima omului o întăreşte.

18. Sătura-se-vor copacii câmpului, cedrii Libanului pe care i-ai sădit; acolo păsările îşi vor face cuib.

19. Locaşul cocostârcului în chiparoşi. Munţii cei înalţi, adăpost cerbilor, stâncile, scăpare iepurilor.

20. Făcut-ai luna spre vremi, soarele şi-a cunoscut apusul său.

21. Pus-ai întuneric şi s-a făcut noapte, când vor ieşi toate fiarele pădurii.

22. Puii leilor mugesc ca să apuce şi să ceară de la Dumnezeu mâncarea lor.

23. Răsărit-a soarele şi s-au adunat şi în culcuşurile lor se vor culca.

24. Ieşi-va omul la lucrul său şi la lucrarea sa până seara.

25. Cât s-au mărit lucrurile Tale, Doamne, toate cu înţelepciune le-ai făcut! Umplutu-s-a pământul de zidirea Ta.

26. Marea aceasta este mare şi largă; acolo se găsesc târâtoare cărora nu este număr, vietăţi mici şi mari;

27. Acolo corăbiile umblă; balaurul acesta pe care l-ai zidit, ca să se joace în ea.

28. Toate către Tine aşteaptă ca să le dai lor hrană la bună vreme.

29. Dându-le Tu lor, vor aduna; deschizând Tu mâna Ta, toate se vor umple de bunătăţi.

30. Dar întorcându-Ţi Tu faţa Ta, se vor tulbura; lua-vei duhul lor şi se vor sfârşi şi în ţărână se vor întoarce.

31. Trimite-vei duhul Tău şi se vor zidi şi vei înnoi faţa pământului.

32. Fie slava Domnului în veac! Veseli-se-va Domnul de lucrurile Sale.

33. Cel ce caută spre pământ şi-l face pe el de se cutremură; Cel ce Se atinge de munţi şi fumegă.

34. Cânta-voi Domnului în viaţa mea, cânta-voi Dumnezeului meu cât voi fi.

35. Plăcute să-I fie Lui cuvintele mele, iar eu mă voi veseli de Domnul.

36. Piară păcătoşii de pe pământ şi cei fără de lege, ca să nu mai fie! Binecuvintează, suflete al meu, pe Domnul!

Soarele şi-a cunoscut apusul său. Pus-ai întuneric şi s-a făcut noapte. Cât s-au mărit lucrurile Tale, Doamne, toate cu înţelepciune le-ai făcut!

Slavă Tatălui şi Fiului şi Sfântului Duh! Şi acum şi pururea şi în vecii vecilor. Amin!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeule!

Aliluia! Aliluia! Aliluia! Slavă Ţie, Dumnezeul nostru, slavă Ţie!

Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!
Apoi cântă: „Fericit bărbatul...“
Fericit bărbatul, care n-a umblat în sfatul necredincioşilor! Aliluia!

Că ştie Domnul calea drepţilor, iar calea necredincioşilor va pieri. Aliluia!

Slujiţi Domnului cu frică şi vă bucuraţi de El cu cutremur! Aliluia!

Fericiţi sunt toţi cei ce nădăjduiesc în El! Aliluia!

Scoală, Doamne, mântuieşte-mă, Dumnezeul meu! Aliluia!

A Domnului este mântuirea şi peste poporul Tău binecuvântarea Ta. Aliluia!

Slavă Tatălui şi Fiului şi Sfântului Duh! Aliluia!

Şi acum şi pururea şi în vecii vecilor. Amin! Aliluia!

Aliluia! Aliluia! Aliluia! Slavă Ţie, Dumnezeule! (de trei ori)
Ectenia mică
PREOTUL: Iară şi iară cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că a Ta este stăpânirea şi a Ta este împărăţia şi puterea şi slava, a Tatălui și a Fiului și a Sfântului Duh, acum și pururea și în vecii vecilor!

STRANA: Amin!
Psalmul 140
Stihurile următoare se cântă pe glasul 1:

1. Doamne, strigat-am către Tine, auzi-mă! Auzi-mă, Doamne!

Doamne, strigat-am către Tine, auzi-mă! Ia aminte la glasul rugăciunii mele, când strig către Tine! Auzi-mă, Doamne!

2. Să se îndrepteze rugăciunea mea, ca tămâia înaintea Ta! Ridicarea mâinilor mele - jertfă de seară! Auzi-mă, Doamne!
Stihurile următoare se citesc, sau se cântă pe același glas:
3. Pune, Doamne, strajă gurii mele şi uşă de îngrădire împrejurul buzelor mele!

4. Să nu abaţi inima mea spre cuvinte de vicleşug, ca să-mi dezvinovăţesc păcatele mele! Iar cu oamenii cei ce fac fărădelege nu mă voi însoţi cu aleşii lor.

5. Certa-mă-va dreptul cu milă şi mă va mustra, iar untdelemnul păcătoşilor să nu ungă capul meu; că încă şi rugăciunea mea este împotriva vrerilor lor.

6. Prăbuşească-se de pe stâncă judecătorii lor! Auzi-se-vor graiurile mele, că s-au îndulcit,

7. Ca o brazdă de pământ s-au rupt pe pământ, risipitu-s-au oasele lor lângă iad.

8. Căci către Tine, Doamne, Doamne, ochii mei, spre Tine am nădăjduit, să nu iei sufletul meu!

9. Păzeşte-mă de cursa care mi-au pus mie şi de smintelile celor ce fac fărădelege!

10. Cădea-vor în mreaja lor păcătoşii, ferit sunt eu până ce voi trece.
Psalmul 141
1. Cu glasul meu către Domnul am strigat, cu glasul meu către Domnul m-am rugat.

2. Vărsa-voi înaintea Lui rugăciunea mea, necazul meu înaintea Lui voi spune.

3. Când lipsea dintru mine duhul meu, Tu ai cunoscut cărările mele. În calea aceasta în care am umblat, ascuns-au cursă mie.

4. Luat-am seama de-a dreapta şi am privit, şi nu era cine să mă cunoască. Pierit-a fuga de la mine şi nu este cel ce caută sufletul meu.

5. Strigat-am către Tine, Doamne, și am zis: Tu eşti nădejdea mea, Tu ești partea mea în pământul celor vii!

6. Ia aminte la rugăciunea mea, că m-am smerit foarte! Izbăveşte-mă de cei ce mă prigonesc, că s-au întărit mai mult decât mine!

7. Scoate din temniţă sufletul meu, ca să laude numele Tău, Doamne! Pe mine mă aşteaptă drepţii până ce-mi vei răsplăti mie.
Şi îndată se cântă:
Stihirile pe 8
Stihirile Sfântului Proroc Ilie – glasul 1

Podobie: Ceea ce eşti bucuria... 

Dintru adâncuri am strigat către Tine: Doamne, Doamne, auzi glasul meu! (Psalmul 129, 1)
Cel ce pe Ilie Tesviteanul în căruţă de foc l-ai mutat de pe pământ, Cuvinte îndurate, pentru rugăciunile lui mântuieşte-ne pe noi, cei ce Te slăvim pe Tine cu credinţă şi săvârşim, cu bucurie, dumnezeiasca şi mântuitoarea lui pomenire!
Fie urechile Tale cu luare-aminte la glasul rugăciunii mele! (Psalmul 129, 2)
Cel ce pe Ilie Tesviteanul în căruţă de foc l-ai mutat de pe pământ, Cuvinte îndurate, pentru rugăciunile lui mântuieşte-ne pe noi, cei ce Te slăvim pe Tine cu credinţă şi săvârşim, cu bucurie, dumnezeiasca şi mântuitoarea lui pomenire!
De te vei uita la fărădelegi, Doamne, Doamne, cine va suferi? Că la Tine este milostivirea. (Psalmul 129, 3-4)
Nu în cutremur, ci în vânt subțire ai văzut venirea lui Dumnezeu, Care te-a luminat pe tine de demult, Ilie, de Dumnezeu fericite, şi în căruţă cu patru cai fiind purtat, pe cer ai umblat cu străină vedere, minunat făcându-te, de Dumnezeu insuflate.

Pentru numele Tău Te-am aşteptat, Doamne; aşteptat-a sufletul meu spre cuvântul Tău, nădăjduit-a sufletul meu în Domnul. (Psalmul 129, 5-6)
Pe prorocii cei de ruşine cu sabia i-ai junghiat; cerul cu graiul l-ai oprit să nu plouă pe pământ, de râvnă dumnezeiască aprinzându-te, iar pe Elisei, prin aruncarea cojocului, l-ai umplut de dumnezeiesc har îndoit, înţelepte Ilie.

Alte Stihiri ale Sfântului Proroc Ilie - glasul 2, însuși glasul

Alcătuire a lui Ioan Arhiepiscopul
Din straja dimineţii până în noapte, din straja dimineţii, să nădăjduiască Israel spre Domnul! (Psalmul 129, 6)
Doi luminători au răsărit lumii: prealuminaţii Ilie şi Elisei. Unul, cu dumnezeiesc cuvânt, picăturile cereşti le-a încuiat, pe împăraţi a mustrat şi în căruţă de foc la Cer s-a suit, iar celălalt, apele  neroditoare le-a vindecat şi, îndoit har luând, apele Iordanului le-a trecut; şi acum, cu Îngerii dănţuind, pentru noi se roagă să se mântuiască sufletele noastre.

Că la Domnul este milă, şi multă mântuire la El şi El va izbăvi pe Israel din toate farădelegile lui. (Psalmul 129, 7-8)
Doi luminători au răsărit lumii: prealuminaţii Ilie şi Elisei. Unul, cu dumnezeiesc cuvânt, picăturile cereşti le-a încuiat, pe împăraţi a mustrat şi în căruţă de foc la Cer s-a suit, iar celălalt, apele  neroditoare le-a vindecat şi, îndoit har luând, apele Iordanului le-a trecut; şi acum, cu Îngerii dănţuind, pentru noi se roagă să se mântuiască sufletele noastre.
Lăudaţi pe Domnul toate neamurile, lăudaţi-L pe El toate popoarele! (Psalmul 116, 1)
Căruţa cea de foc purtătoare, care te-a ridicat pe tine ca într-un vârtej la cer, har de foc suflător ţi-a dăruit, Ilie Tesvitene, ca să nu vezi moartea, până ce vei propovădui sfârşitul tuturor. Pentru aceasta, vino la noi, dându-ne învăţătură din faptele tale!
Că s-a întărit mila Lui peste noi şi adevărul Domnului rămâne în veac. (Psalm 116, 2)
Sfeşnic nestins al Bisericii, aprins cu râvnă dumnezeiască, Ilie Prorocule, cel ce ai încuiat picăturile cereşti şi de corbi ai fost hrănit; cel ce pe împăratul l-ai mustrat şi pe prorocii cei stricați i-ai omorât; cel ce cu focul pogorât din Cer pe cei de două ori câte cincizeci i-ai omorât; cel ce pe văduva împovărată de necazuri ai hrănit-o cu puţin untdelemn şi pe fiul ei, prin rugăciune, l-ai înviat, iar apa cu foc ai ars-o; cel ce repejunile Iordanului cu picioarele neudate le-ai trecut; cel ce, în căruţă de foc, spre cer te-ai înălţat şi lui Elisei îndoit har i-ai dat, roagă-te neîncetat lui Dumnezeu să mântuiască sufletele noastre!
Slavă Tatălui şi Fiului şi Sfântului Duh!
A Sfântului Proroc Ilie - glasul 6

Alcătuirea lui Vizantie
 Veniţi, adunarea ortodocşilor, ca, adunându-ne astăzi în cinstita biserică a grăitorilor de Dumnezeu Proroci, cu psalmi să cântăm cuvioasă cântare lui Hristos, Dumnezeului nostru, Cel ce i-a preamărit pe ei! Și cu bucurie şi cu veselie, să grăim: Bucură-te, înger pământesc şi om ceresc, Ilie, cel cu nume mare! Bucură-te, Elisei preacinstite, care ai luat îndoit har de la Dumnezeu! Bucuraţi-vă, apărători calzi şi folositori şi doctorii sufletelor şi ai trupurilor poporului celui iubitor de Hristos! Izbăviţi de toată asuprirea potrivnică, de necazuri şi de toate primejdiile pe cei ce săvârşesc cu credinţă întrutot cinstită pomenirea voastră!
Şi acum şi pururea şi în vecii vecilor. Amin.

Dogmatica glasului 6
Cine nu te va ferici, Preasfântă Fecioară? Sau cine nu va lăuda preacurată naşterea Ta? Că Fiul Unul-Născut, Cel ce a strălucit fără de ani din Tatăl, Acelaşi din tine, cea curată, a ieşit, în chip de negrăit întrupându-Se; din fire Dumnezeu fiind şi cu firea om făcându-Se pentru noi, nu în două feţe fiind despărţit, ci în două firi fără amestecare fiind cunoscut. Pe Acela roagă-L, Curată cu totul fericită, să se miluiască sufletele noastre!
PREOTUL, Vohod cu cădelniţa şi rosteşte:  Înţelepciune! Drepţi!

STRANA cântă: Lumină lină a sfintei slave a Tatălui ceresc, Celui fără de moarte, a Sfântului, Fericitului, Iisuse Hristoase! Venind la apusul soarelui, văzând lumina cea de seară, lăudăm pe Tatăl, pe Fiul şi pe Sfântul Duh, Dumnezeu. Vrednic eşti în toată vremea a fi lăudat de glasuri cuvioase, Fiul lui Dumnezeu, Cel ce dai viaţă! Pentru aceasta, lumea Te slăveşte.

 PREOTUL: Să luăm aminte! Pace tuturor!
 STRANA: Şi duhului tău!

 PREOTUL:  Înţelepciune! Să luăm aminte!

STRANA cântă: Prochimenul zilei - glasul 8
Iată, acum binecuvântați pe Domnul toți slujitorii Domnului!

Stih: Cei ce stați în casa Domnului, în curțile casei Dumnezeului nostru.

Iată, acum binecuvântați pe Domnul toți slujitorii Domnului!

Iată, acum binecuvântați pe Domnul toți slujitorii Domnului!
Paremiile Sfântului Proroc Ilie
PREOTUL:  Înţelepciune!

CÂNTĂREȚUL: Din Cartea a treia a Regilor, citire: (17: 1-24)
PREOTUL:  Să luăm aminte!

CÂNTĂREȚUL citește: Fost-a cuvântul Domnului către Ilie Prorocul să grăiască către Ahab: „Viu este Domnul Dumnezeul lui Israel, înaintea Căruia slujesc eu; în aceşti ani nu va fi nici rouă, nici ploaie decât numai când voi zice eu!“

Şi a zis Domnul către Ilie: „Du-te de aici, îndreaptă-te spre răsărit şi te ascunde la pârâul Cherit, care este în faţa Iordanului! Apă vei bea din acel pârâu, iar mâncare am poruncit corbilor să-ţi aducă acolo.“

Şi a plecat Ilie şi a făcut după cuvântul Domnului; s-a dus şi a şezut la pârâul Cherit, care este în faţa Iordanului. Corbii îi aduceau pâine şi carne dimineaţa, pâine şi carne seara; iar apă bea din pârâu. 

După o vreme pârâul a secat, nemaifiind ploaie pe pământ. Atunci a fost cuvântul Domnului către Ilie, zicând: „Scoală şi du-te la Sarepta Sidonului şi şezi acolo, căci iată am poruncit unei femei văduve să te hrănească!“

Şi s-a sculat el şi s-a dus la Sarepta. Şi când a ajuns la porţile cetăţii, iată o femeie văduvă aduna vreascuri şi a chemat-o Ilie şi i-a zis: „Adu-mi puţină apă ca să beau!“ Şi s-a dus ca să-i aducă, dar Ilie a strigat-o şi i-a zis: „Adu-mi şi o bucată de pâine să mănânc!“ Ea însă a zis: „Viu este Domnul Dumnezeul tău, n-am nici o fărâmitură de pâine, ci numai o mână de făină într-un vas şi puţin untdelemn într-un ulcior. Şi iată, am adunat câteva vreascuri şi mă duc să o gătesc pentru mine şi pentru fiul meu şi apoi să mâncăm şi să murim!“

Atunci i-a zis Ilie: „Nu te teme, ci du-te şi fă cum ai zis! Dar fă mai întâi de acolo o turtă pentru mine şi adu-mi-o, iar pentru tine şi pentru fiul tău vei face mai pe urmă! Căci aşa zice Domnul Dumnezeul lui Israel: Făina din vas nu va scădea şi untdelemnul din ulcior nu se va împuţina până în ziua când va da Domnul ploaie pe pământ.“ Şi s-a dus ea şi a făcut aşa, cum i-a zis Ilie; şi s-a hrănit ea şi el şi casa ei o bucată de vreme. Căci făina din vas n-a scăzut şi untdelemnul din ulcior nu s-a împuţinat, după cuvântul Domnului, grăit prin Ilie.

După aceasta s-a îmbolnăvit copilul femeii, stăpâna casei, şi boala lui a fost atât de grea, că n-a mai rămas suflare într-însul. Şi a zis ea către Ilie: „Ce ai avut cu mine, omul lui Dumnezeu? Ai venit la mine ca să-mi pomeneşti păcatele mele şi să-mi omori fiul?“ Iar Ilie a zis: „Dă-mi pe fiul tău!“ Şi l-a luat din braţele ei şi l-a suit în foişor unde şedea el şi l-a pus pe patul său.

Apoi a strigat Ilie către Domnul şi a zis: „Doamne Dumnezeul meu, oare şi văduvei la care locuiesc îi faci rău, omorând pe fiul ei?“ Şi suflând de trei ori peste copil, a strigat către Domnul şi a zis: „Doamne Dumnezeul meu, să se întoarcă sufletul acestui copil în el!“ Şi a ascultat Domnul glasul lui Ilie; şi s-a întors sufletul copilului acestuia în el şi a înviat.

Şi a luat Ilie copilul şi s-a coborât cu el din foişor în casă şi l-a dat mamei sale şi a zis Ilie: „Iată, copilul tău este viu.“ Atunci a zis femeia către Ilie: „Acum cunosc şi eu că tu eşti omul lui Dumnezeu şi cu adevărat cuvântul lui Dumnezeu este în gura ta.“ (se încheie melodios)
PREOTUL:  Înţelepciune!

CÂNTĂREȚUL: Din Cartea a treia a Regilor, citire: (18: 1, 17-42, 45-46; 19: 1-10, 15-16)
PREOTUL:  Să luăm aminte!

CÂNTĂREȚUL citește: Fost-a cuvântul Domnului către Ilie, în anul al treilea al împărăţiei lui Ahab, zicând: „Du-te şi te arată lui Ahab şi Eu voi da ploaie pe pământ!“

Când a văzut Ahab pe Ilie, i-a zis: „Tu eşti oare cel ce aduci nenorociri peste Israel?“ Iar Ilie a zis: „Nu eu sunt cel ce aduce nenorocire peste Israel; ci tu şi casa tatălui tău, pentru că aţi părăsit poruncile Domnului şi mergeţi după baali. Trimite dar acum şi adună la mine în muntele Carmel tot Israelul, dimpreună cu cei patru sute cincizeci de proroci ai lui Baal şi cu cei patru sute de proroci ai Aşerei, care mănâncă la masa Izabelei!“

Şi a trimis Ahab pe toţi fiii lui Israel şi a luat pe toţi prorocii în muntele Carmel. Atunci s-a apropiat Ilie de tot poporul şi a zis: „Până când veţi şchiopăta de amândouă picioarele? Dacă Domnul este Dumnezeu, urmaţi Lui! Şi dacă este Baal, urmaţi aceluia!“ Poporul însă n-a răspuns nimic.

Şi a zis Ilie către popor: „Proroc al Domnului am rămas numai eu singur, iar proroci ai lui Baal sunt patru sute cincizeci de oameni şi proroci ai Aşerei patru sute. Daţi-ne doi viţei; ei să-şi aleagă unul, să-l taie bucăţi şi să-l pună pe lemne, dar foc să nu facă, iar eu voi tăia bucăţi pe celălalt viţel şi-l voi pune pe lemne şi foc nu voi face.

Apoi voi să chemaţi numele dumnezeului vostru, iar eu voi chema numele Domnului Dumnezeului meu. Şi Dumnezeul Care va răspunde cu foc, Acela este Dumnezeu“. Şi a răspuns tot poporul: „Bine ai grăit!“

Şi a zis Ilie prorocilor lui Baal: „Să vă alegeţi un viţel şi să-l pregătiţi voi înainte, căci sunteţi mai mulţi şi să chemaţi numele dumnezeului vostru, dar foc să nu faceţi!“

Şi au luat ei viţelul care li s-a dat şi l-au pregătit şi au chemat numele lui Baal de dimineaţă până la amiază, zicând: „Baale, auzi-ne!“ Dar n-a fost nici glas, nici răspuns. Şi săreau împrejurul jertfelnicului pe care-l făcuseră.

Iar pe la amiază, Ilie a început să râdă de ei şi zicea: „Strigaţi mai tare, căci doar este dumnezeu! Poate stă de vorbă cu cineva, sau se îndeletniceşte cu ceva, sau este în călătorie, sau poate doarme; strigaţi tare să se trezească!“

Şi ei strigau cu glas mai tare şi se înţepau după obiceiul lor cu săbii şi cu lănci, până ce curgea sânge.

Trecuse acum de amiază şi ei s-au zbuciumat mereu până la timpul jertfei. Dar n-a fost nici glas, nici răspuns, nici auzire. Atunci a zis Ilie Tesviteanul către prorocii lui Baal: „Daţi-vă acum la o parte, ca să-mi săvârşesc şi eu jertfa mea!“ şi s-au dat la o parte.

Atunci a zis Ilie către popor: „Apropiaţi-vă de mine!“ Şi s-a apropiat tot poporul de el. Şi a făcut jertfelnicul Domnului ce fusese dărâmat;

A luat Ilie douăsprezece pietre, după numărul seminţiilor fiilor lui Iacov, către care a zis Domnul: „Israel va fi numele tău!“ Şi a zidit din pietrele acelea jertfelnicul în numele Domnului, făcând împrejurul jertfelnicului şanţ în care încăpeau două măsuri de sămânţă, a aşezat lemnele pe jertfelnic, a tăiat viţelul bucăţi şi le-a pus pe el. Şi a zis: „Umpleţi patru cofe cu apă şi le turnaţi peste jertfa arderii de tot şi peste lemne!“ Şi au făcut aşa. Apoi a zis: „Faceţi aceasta a doua oară!“ Şi au făcut la fel a doua oară. Şi a zis: „Faceţi aşa şi a treia oară!“ Şi umbla apa împrejurul jertfelnicului şi şanţul se umpluse de apă.

Iar la vremea jertfei de seară, s-a apropiat Ilie prorocul şi a strigat la cer şi a zis: „Doamne Dumnezeul lui Avraam, al lui Isaac şi al lui Israel! Auzi-mă Doamne, auzi-mă acum cu foc, ca să cunoască astăzi poporul acesta că Tu singur eşti Dumnezeu în Israel şi că eu sunt slujitorul Tău! Auzi-mă, Doamne, auzi-mă, ca să cunoască poporul acesta că Tu Doamne eşti Dumnezeu şi că Tu le întorci inima la Tine!“

Şi s-a pogorât foc de la Domnul şi a mistuit arderea de tot şi lemnele şi pietrele şi ţărâna şi a mistuit şi toată apa care era în şanţ.

Şi tot poporul, când a văzut aceasta, a căzut cu faţa la pământ şi a zis: „Domnul este Dumnezeu, Domnul este Dumnezeu!“ Iar Ilie le-a zis: „Prindeţi pe prorocii lui Baal, ca să nu scape nici unul din ei!“ Şi i-au prins, şi s-a dus Ilie la pârâul Chişonului şi i-a junghiat acolo.

Apoi a zis Ilie către Ahab: „Du-te de mănâncă şi bea, căci se aude vuiet de ploaie!“ Şi a plecat Ahab să mănânce şi să bea; iar Ilie s-a suit în vârful Carmelului şi s-a aplecat la pământ până a atins genunchii cu faţa sa. Şi pe când grăbea el, cerul s-a întunecat de nori şi s-a pornit vijelie şi ploaie mare. Iar Ahab, suindu-se în căruţă, s-a dus la Izreel. Iar mâna Domnului a fost peste Ilie, care, încingându-şi mijlocul, a alergat înaintea lui Ahab, până la Izreel.

Şi a spus Ahab Izabelei tot ce a făcut Ilie şi cum a ucis pe toţi prorocii cu sabia. Atunci a trimis Izabela un vestitor la Ilie, ca să-i spună: „Dacă tu eşti Ilie şi eu Izabela, aşa şi aşa să-mi facă dumnezeii, ba încă şi mai mult, dacă mâine pe vremea aceasta nu voi face cu viaţa ta la fel cum ai făcut şi tu cu fiecare din ei.“

Când a auzit Ilie aceasta, s-a sculat şi a plecat, să-şi scape viaţa sa, şi a venit la Beer-Şeba, care este în Iuda, şi şi-a lăsat ucenicul acolo, iar el s-a dus mai departe în pustiu, cale de o zi, şi s-a aşezat sub un ienupăr şi îşi ruga moartea, zicând: „Îmi ajunge acum, Doamne. Ia-mi sufletul că nu sunt eu mai bun decât părinţii mei!“ Şi s-a culcat şi a adormit acolo sub ienupăr. Şi iată un înger l-a atins şi i-a zis: „Scoală de mănâncă şi bea!“ Şi a căutat Ilie şi iată, la căpătâiul lui, o turtă coaptă în vatră şi un ulcior cu apă. Şi a mâncat şi a băut şi a adormit iar. Dar iată îngerul Domnului s-a întors a doua oară, s-a atins de el şi a zis: „Scoală de mănâncă şi bea, că lungă-ţi este calea!“

Şi s-a sculat Ilie şi a mâncat şi a bătut şi întărindu-se cu acea mâncare, a mers patruzeci de zile şi patruzeci de nopţi, până la Horeb, muntele lui Dumnezeu. Şi a intrat acolo într-o peşteră şi a rămas acolo. Şi iată cuvântul Domnului a fost către el şi i-a zis: „Ce faci aici, Ilie?“ Iar Ilie a zis: „Cu râvnă am râvnit pentru Domnul Dumnezeul Savaot, căci fiii lui Israel au părăsit legământul Tău, au dărâmat jertfelnicele Tale şi pe prorocii Tăi i-au ucis cu sabia, rămânând numai eu singur, dar caută să ia şi sufletul meu.“

Şi a zis Domnul: „Mergi şi întoarce-te pe calea ta prin pustiu la Damasc şi, când vei ajunge acolo, să ungi rege peste Siria pe Hazael; Pe Iehu, fiul lui Nimşi, să-l ungi rege peste Israel; iar pe Elisei, fiul lui Şafat din Abel-Mehola, să-l ungi proroc în locul tău! (se încheie melodios)
PREOTUL:  Înţelepciune!

CÂNTĂREȚUL: Din Cartea a treia și a patra a Regilor, citire: (3 Regi 19: 19-20; 4 Regi 2: 1, 6-14)
PREOTUL:  Să luăm aminte!

CÂNTĂREȚUL citește: Atunci a plecat Ilie de acolo şi a găsit pe Elisei, fiul lui Şafat, arând; acesta avea douăsprezece perechi de boi la pluguri şi la perechea a douăsprezecea era el însuşi. Şi Ilie a trecut pe lângă el aruncându-i cojocul. Atunci a lăsat Elisei boii şi a alergat după Ilie, și-i slujea lui. Iar în vremea când Domnul a vrut să înalţe pe Ilie în vârtej de vânt la cer, Ilie a plecat cu Elisei din Ghilgal. 

A zis Ilie către Elisei: „Rămâi aici, căci Domnul mă trimite la Iordan!“ Iar Elisei a răspuns: „Cât este de adevărat că Domnul este viu şi cum este viu şi sufletul tău, tot aşa de adevărat este că nu te voi lăsa singur.“

Şi s-au dus amândoi; s-au dus şi cincizeci din fiii prorocilor şi au stat deoparte în faţa lor, iar ei amândoi şedeau lângă Iordan.

Atunci, luând Ilie cojocul său şi strângându-l vălătuc, a lovit cu el apa şi aceasta s-a strâns la dreapta şi la stânga şi au trecut ca pe uscat. Iar după ce au trecut, a zis Ilie către Elisei: „Cere ce să-ţi fac, înainte de a fi luat de la tine!“ Iar Elisei a zis: „Duhul care este în tine să fie îndoit în mine!“

Răspuns-a Ilie: „Greu lucru ceri. Dar de mă vei vedea când voi fi luat de la tine, va fi aşa; iar de nu mă vei vedea, nu va fi“.

Pe când mergeau ei aşa pe drum şi grăiau, deodată s-a ivit un car şi cai de foc şi, despărţindu-i pe unul de altul, a ridicat pe Ilie în vârtej de vânt la cer. Iar Elisei se uita şi striga: „Părinte, părinte, carul lui Israel şi caii lui!“ Şi apoi nu l-a mai văzut. Şi apucându-şi hainele le-a sfâşiat în două.

Apoi, apucând cojocul lui Ilie, care căzuse de la acesta, s-a întors înapoi şi s-a oprit pe malul Iordanului. Şi a luat cojocul lui Ilie, care căzuse de la acesta, şi a lovit apa cu ea, zicând: „Unde este Domnul Dumnezeul lui Ilie încă şi acum?“ Şi lovind, apa s-a tras la dreapta şi la stânga şi a trecut Elisei. (se încheie melodios)
Ectenia întreită (a cererii stăruitoare)
PREOTUL: Să zicem toţi, din tot sufletul şi din tot cugetul nostru să zicem!

STRANA: Doamne, miluiește!
PREOTUL: Doamne, Atotstăpânitorule, Dumnezeul părinţilor noştri, rugămu-ne Ţie, auzi-ne şi ne miluieşte!

STRANA: Doamne, miluiește.
PREOTUL: Miluieşte-ne pe noi, Dumnezeule, după mare mila Ta, rugămu-ne Ţie, auzi-ne şi ne miluieşte!

STRANA răspunde după fiecare cerere: Doamne, miluieşte! (de trei ori)
PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.

Încă ne rugăm pentru fericiţii şi pururea pomeniţii ctitori ai acestei sfinte biserici şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi, ctitori şi binefăcători ai acestui  sfânt locaş.

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.

STRANA: Doamne, miluieşte! (de trei ori)
PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

Apoi citește: Rugăciunea
Învredniceşte-ne, Doamne, în seara aceasta fără de păcat să ne păzim noi!

Binecuvântat eşti, Doamne, Dumnezeul părinţilor noştri, şi lăudat şi preaslăvit este numele Tău în veci! Amin!

Fie, Doamne, mila Ta spre noi, precum am nădăjduit întru Tine!

Binecuvântat eşti, Doamne, învaţă-ne pe noi îndreptările Tale!

Binecuvântat eşti, Stăpâne, înţelepţeşte-ne pe noi cu îndreptările Tale!

Binecuvântat eşti, Sfinte, luminează-ne pe noi cu îndreptările Tale!

Doamne, mila Ta este în veac, lucrurile mâinilor Tale nu le trece cu vederea!

Ţie se cuvine laudă, Ţie se cuvine cântare, Ţie slavă se cuvine: Tatălui şi Fiului şi Sfântului Duh, acum şi pururea şi în vecii vecilor! Amin!

Ectenia cererilor şi plecarea capetelor
PREOTUL: Să plinim rugăciunea noastră cea de seară Domnului!
STRANA: Doamne, miluieşte!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluieşte!
PREOTUL: Seara toată desăvârşită, sfântă, în pace şi fără de păcat, de la Domnul să cerem!

STRANA răspunde după fiecare cerere: Dă, Doamne!

PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!

Milă şi iertare de păcatele şi de greşelile noastre, de la Domnul să cerem!

Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!

STRANA: Dă, Doamne!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!
STRANA: Şi duhului tău!
PREOTUL: Capetele noastre Domnului să le plecăm!

STRANA: Ţie, Doamne!

Rugăciunea plecării capetelor
PREOTUL rostește în taină: Doamne, Dumnezeul nostru, Cel ce ai plecat cerurile şi Te-ai pogorât pentru mântuirea neamului omenesc, caută spre robii Tăi şi spre moştenirea Ta!
Că Ţie, Judecătorului celui înfricoşător şi iubitor de oameni, şi-au plecat capetele şi și-au supus grumajii robii Tăi, nu de la oameni aşteptând ajutorul, ci nădăjduind în mila Ta şi dorind după mântuirea Ta.
Pe aceştia păzeşte-i în toată vremea, și în seara de acum şi în noaptea ce vine, de tot vrăjmaşul şi de toată lucrarea cea potrivnică a diavolului, de cugete deşarte şi de relele aduceri aminte!
După care, cu voce tare, rostește Ecfonisul: Fie stăpânirea Împărăţiei Tale binecuvântată şi preaslăvită, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
Litia
În cadrul slujbei Vecerniei, după ce s-a zis Ecfonisul: „Fie stăpânirea Împărăţiei Tale...“ la strană se cântă Stihirile de la Litie. La „Slavă...“, ieşim în pronaosul bisericii şi săvârşim Litia. Uşile Împărătești fiind închise, preotul şi diaconul cu cădelniţa, având capul acoperit, ies împreună din Altar pe uşa dinspre miazănoapte, purtându-se înaintea lor două sfeşnice şi, ajungând în pronaos (***) tămâiază după obicei. Şi, după ce s-au cântat Stihirile de la „Slavă...“, „Şi acum...“, diaconul, sau dacă nu este diacon, preotul, rosteşte Ectenia de mai jos.

(*** După obiceiul îndătinat în bisericile de mir, toată rânduiala Litiei se săvârșește în mijlocul bisericii, înainte de Stihoavnă. Deci, ieșind preotul și diaconul din Sfântul Altar pe ușa dinspre miazănoapte, Uşile Împărătești rămânând închise, merg în faţa mesei pe care se află artosele şi celelalte, iar după ce se cântă Stihira de la „Şi acum...“, de la Litie, încep Ectenia)
Stihira Sfântului/Sfinților al cărui/căror hram îl poartă biserica

La biserica unde slujesc, a Sfântului apostol Andrei – glasul 1
UcenicuI cel întâi chemat, şi următorul Pătimirii Tale închipuindu-se Ție, Doamne, Andrei Apostolul, pe cei rătăciţi oarecând întru adâncul necunoştinţei cu undiţa Crucii scoţându-i, i-a adus la Tine. Pentru aceasta, mântuindu-ne noi credincioşii, strigăm către Tine: Pentru rugăciunile lui, Preabunule, împacă viaţa noastră şi mântuieşte sufletele noastre. 

Stihirile Sfântului Proroc Ilie – glasul 1, însuși glasul
Alcătuire a lui Gherman
Ilie, râvnitorul și însuși opritorul patimilor, prin văzduh umblător a fost văzut astăzi, cel rânduit a fi tainic cunoscător al mântuirii a toată lumea. O, slavă preacurată, de care s-a învrednicit Prorocul zburător spre cer și podoaba cea aleasă a Prorocilor! Că acesta, înger în trup și om fără de trup s-a arătat prin faptele sale. Pe care, lăudându-l, să zicem: Apără-ne pe noi, înțelepte, în ziua judecății!
Ca David, să-l cinstim în cântări astăzi, credincioșilor, pe Prorocul Domnului, pe Ilie Tesviteanul, râvnitorul cel prealuminat! Că acesta, prin cuvânt, cerul ca fierul l-a făcut, și pământul cel roditor neroditor l-a arătat. O, minune! Om de lut n-a îngăduit cerurilor să plouă. O, minune! Om stricăcios în nestricăciune s-a îmbrăcat și la cer s-a suit în car de foc, prin cojoc lui Elisei dăruind îndoit har; pe împărați i-a mustrat și pe poporul cel neplecat cu foame l-a certat. Pe toți prorocii cei stricați i-a rușinat, iar pe fiul văduvei cu al său cuvânt l-a înviat. Pentru rugăciunile lui, Hristoase Dumnezeul nostru, în pace păzește pe cei dreptcredincioși și le dăruiește biruințe asupra potrivnicilor!
Cu duhovniceşti cântări să-i lăudăm toţi pe Prorocii lui Hristos, că Ilie Tesviteanul pe cer umblător a fost, iar Elisei prin cojoc a luat har îndoit de la Dumnezeu, și luminători luminoși lumii s-au arătat, rugându-se neîncetat pentru sufletele noastre.

A lui Ioan Monahul - glasul 2
Doi luminători au răsărit lumii: prealuminații Ilie și Elisei. Unul, cu dumnezeiescul cuvânt, picăturile cerești le-a încuiat, pe împărați a mustrat și în car de foc la cer s-a suit, iar celălalt, apele neroditoare le-a vindecat și, îndoit har luând, apele Iordanului le-a trecut; și acum, cu îngerii dănţuind, pentru noi se roagă să se mântuiască sufletele noastre.

Căruța cea de foc purtătoare, care te-a ridicat pe tine ca întru vârtej la cer, har de foc suflător ți-a dăruit, Ilie Tesvitene, ca să nu vezi moartea, până ce vei propovădui sfârșitul tuturor. Pentru aceasta, vino la noi, dându-ne învățătură din faptele tale!
Slavă Tatălui şi Fiului şi Sfântului Duh!
A Sfântului Proroc Ilie - glasul 4
A lui Arsenie
În car de foc șezând, ridicat ai fost și te-ai mutat în latura cea luminoasă, o, Tesvitene Ilie, iar pe prorocii cei de rușine i-ai rușinat. Cel ce ai legat cerul cu cuvântul tău, dezleagă și greșelile noastre, prin rugăciunile tale către Domnul, și mântuiește sufletele noastre!
Şi acum şi pururea şi în vecii vecilor. Amin!
A Născătoarei de Dumnezeu – glasul 4
De toate primejdiile păzește pe robii tăi, binecuvântată de Dumnezeu Născătoare, ca să te mărim pe tine, nădejdea sufletelor noastre! (... lung)
După ce s-a cântat Stihira Născătoarei de Dumnezeu de la „Şi acum...“, preotul rosteşte:

Ectenia
PREOTUL: Mântuieşte, Dumnezeule, poporul Tău şi binecuvintează moştenirea Ta! Cercetează lumea Ta cu milă şi cu îndurări! Înalţă fruntea dreptslăvitorilor creştini şi trimite peste noi milele Tale cele bogate! Pentru rugăciunile Preacuratei Stăpânei noastre, de Dumnezeu Născătoarea şi pururea Fecioara Maria; cu puterea Cinstitei și de viață făcătoarei Cruci; cu ocrotirile cinstitelor şi cereștilor netrupești Puteri; ale Sfinților, slăviților și întru tot lăudaților Apostoli; ale Sfântului Apostol Andrei cel întâi chemat, ocrotitorul României; ale celor între Sfinți Părinții noștri, mari dascăli ai lumii și Ierarhi: Vasile cel Mare, Grigorie de Dumnezeu Cuvântătorul și Ioan Gură de Aur; ale Sfinților Ierarhi Atanasie, Chiril și Ioan cel Milostiv, patriarhii Alexandriei; ale Sfinţilor Nifon şi Atanasie Patelarie, patriarhii Constantinopolului; ale celor între sfinți Părinții noștri: Spiridon al Trimitundei şi Nectarie de la Eghina, făcătorii de minuni; Bretanion, Teotim şi Efrem, episcopii Tomisului; Irineu de Sirmium şi Niceta de Remesiana; Iachint de la Vicina, Antim Ivireanul şi Grigorie Dascălul, mitropoliţii Ţării Româneşti; Varlaam, Dosoftei şi Teodosie de la Brazi, mitropoliţii Moldovei; Iosif cel Nou de la Partoș, mitropolitul Banatului; Ghelasie de la Râmeț; Ilie Iorest, Sava Brancovici, Simion Ştefan şi Andrei Şaguna, mitropoliţii Transilvaniei; Petru Movilă, mitropolitul Kievului, Leontie de la Rădăuți, Ioan de la Râşca şi Secu şi Pahomie de la Gledin, episcopii Romanului; Calinic de la Cernica, episcopul Râmnicului şi ale tuturor Sfinţilor Ierarhi; ale Sfântului Întâi Mucenic şi Arhidiacon Ştefan; ale Sfinţilor şi slăviţilor mari Mucenici: Gheorghe, purtătorul de biruință, Dimitrie, Izvorâtorul de mir, Teodor Tiron, Teodor Stratilat, Mina și Ioan cel Nou de la Suceava; ale Sfinţilor sfințiţi Mucenici Haralambie şi Elefterie; ale Sfinţilor Mucenici Epictet şi Astion de la Halmiris; Nichita şi Sava de la Buzău; Zotic, Atal, Camasie şi Filip de la Niculiţel; Emilian, Dasie, Nicandru, Marcian, Iuliu Veteranul, Pasicrat, Valentin şi Isihie de la Durostorum; Chiril, Chindeu şi Tasie de la Cernavodă; Macrobie, Gordian, Helie, Lucian şi Valerian de la Tomis; Anastasia, Claudiu, Castor, Sempronian şi Nicostrat de la Sirmium; Donat şi Silvan diaconii; Romul preotul şi Venust din Cibales; Maxim, Cvintilian şi Dadas din Ozovia; Ermil, Stratonic, Montanus preotul şi Maxima din Singidunum, Hermes şi Lup; Serghie și Vah, Ioan Valahul și Oprea din Săliştea Sibiului; ale Sfinţilor Martiri Brâncoveni: Constantin voievod cu cei patru fii ai săi: Constantin, Ștefan, Radu și Matei şi sfetnicul Ianache; ale Sfinţilor Mărturisitori Ioan din Galeş, Moise din Sibiel, Atanasie Todoran din Bichigiu, Vasile din Mocod, Grigorie din Zagra, Vasile din Telciu, Constantin Sârbu preotul, Ilie Lăcătușu preotul, Liviu Galaction de la Cluj, preotul, Gherasim de la Tismana, Visarion de la Lainici, Ilarion Felea preotul și Alexandru din Basarabia, preotul; ale Sfintelor Mucenițe Filofteia de la Curtea de Argeş şi Tatiana de la Craiova, Tecla, Varvara, Anastasia, Ecaterina, Chiriachia, Fotinia, Marina, Irina şi ale tuturor Sfinților buni biruitori Mucenici şi Muceniţe; ale Sfinţilor Voievozi Ştefan cel Mare al Moldovei şi Neagoe Basarab al Ţării Româneşti; ale Sfinţilor Cuvioși și de Dumnezeu purtători Părinţi ai noștri: Ioan Casian, Gherman şi Dionisie Exiguul cei din Dobrogea, Dimitrie cel Nou, ocrotitorul Bucureştilor, Grigorie Decapolitul de la Bistriţa Vâlcii, Nicodim cel Sfințit de la Tismana, Daniil Sihastrul de la Voroneţ, Ioan și Arsenie de la Prislop, Simeon şi Amfilohie de la Pângăraţi, Iosif şi Chiriac de la Bisericani, Rafael şi Partenie de la Agapia Veche, Chiriac de la Tazlău, Visarion Sarai și Sofronie de la Alba Iulia, Antonie de la Iezerul Vâlcii, Paisie și Ioan Iacob de la Neamț, Vasile de la Poiana Mărului, Onufrie de la Vorona, Antipa de la Calapodești, Gheorghe de la Cernica și Căldăruşani, Iosif de la Văratec, Ioanichie cel Nou de la Muscel, Irodion de la Lainici, Dumitru Stăniloae preotul și mărturisitorul, Sofian de la Antim, Cleopa și Paisie de la Sihăstria, Dometie cel Milostiv de la Râmeț, Serafim cel Răbdător de la Sâmbăta de Sus, Calistrat de la Timișeni și Vasiova, Iraclie din Basarabia şi ale tuturor Sfinţilor Cuvioşi Părinţi; ale Sfintelor Cuvioase Maici Parascheva de la Iaşi, Teodora de la Sihla, Filofteia de la Pasărea, Mavra de pe Ceahlău, Matrona de la Hurezi, Elisabeta de la Pasărea, Filotimia de la Râmeț, Nazaria de la Văratec, Olimpiada de la Văratec, Elisabeta (Safta) Brâncoveanu de la Văratec, Platonida de la Argeș, Evloghia de la Samurcășești, Antonina de la Tismana, şi ale tuturor Sfintelor Cuvioase Maici, ale Sfintei Mărturisitoare Blandina de la Iași, ale Sfintelor Olimpiada de la Fărcașa, Maria Brâncoveanu, Anastasia şi Magdalena de la Mălainița, ale Sfântului și slăvitului Proroc Ilie Tesviteanul și a celor împreună cu dânsul,  a căror pomenire o săvârșim, ale Sfinţilor şi Drepţilor dumnezeieşti Părinţi Ioachim şi Ana şi pentru ale tuturor Sfinţilor, rugămu-ne, mult-milostive Doamne, auzi-ne pe noi păcătoşii, care ne rugăm Ţie, şi ne miluieşte pe noi!

STRANA: Doamne, miluieşte! (de 12 ori)
PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), şi pentru toţi fraţii noştri cei întru Hristos.

STRANA: Doamne, miluieşte! (de trei ori)
PREOTUL: Încă ne rugăm pentru binecredinciosul popor român de pretutindeni, pentru conducătorii ţării noastre, pentru mai-marii oraşelor şi ai satelor şi pentru iubitoarea de Hristos armată, pentru sănătatea şi mântuirea lor.

STRANA: Doamne, miluieşte! (de trei ori)
PREOTUL: Încă ne rugăm pentru tot sufletul creştinesc cel
necăjit şi întristat, care are trebuinţă de mila şi ajutorul lui Dumnezeu; pentru apărarea ţării acesteia şi a celor ce vieţuiesc în ea; pentru pacea şi buna aşezare a întregii lumi; pentru buna stare a sfintelor lui Dumnezeu Biserici; pentru mântuirea şi ajutorul celor care, cu osârdie şi cu frică de Dumnezeu, se ostenesc şi slujesc, părinţi şi fraţi ai noştri; pentru cei trimişi; pentru cei ce sunt în călătorie; pentru tămăduirea celor ce zac în boli; pentru odihna, uşurarea, iertarea păcatelor şi fericita pomenire a tuturor celor care mai înainte s-au mutat, întru dreapta credinţă, părinţi şi fraţi ai noştri dreptslăvitori creştini, care odihnesc aici şi pretutindeni; pentru izbăvirea celor robiţi; pentru fraţii noştri care sunt în slujbe şi pentru cei ce slujesc şi au slujit în sfânt locaşul acesta, să zicem.

STRANA: Doamne, miluieşte! (de trei ori)
PREOTUL: Încă ne rugăm pentru ca să se păzească sfânt locaşul acesta, oraşul sau satul acesta, ţara aceasta şi toate oraşele şi satele: de boală, de foamete, de cutremur, de secetă, de potop, de foc, de sabie, de năvălirea altor neamuri asupra noastră şi de războiul cel dintre noi; şi pentru ca milostiv, blând şi lesne iertător să ne fie nouă bunul şi iubitorul de oameni Dumnezeul nostru, să îndepărteze şi să împrăştie toată mânia care se porneşte asupra noastră, să ne izbăvească pe noi de mustrarea Lui cea dreaptă, care este asupra noastră, şi să ne miluiască pe noi!

STRANA: Doamne, miluieşte! (de 40 de ori)
PREOTUL: Încă ne rugăm şi pentru ca Domnul Dumnezeu să audă glasul rugăciunii noastre, a păcătoşilor, şi să ne miluiască pe noi!

STRANA: Doamne, miluieşte! (de trei ori)
Dacă doreşte să-i pomenească pe cei vii, se adaugă cererea:
PREOTUL: Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu (Numele) şi pentru ca să li se ierte lor toată greşeala cea de voie şi cea fără de voie.

STRANA: Doamne, miluieşte! (de trei ori)
PREOTUL: Auzi-ne pe noi, Dumnezeule, Mântuitorul nostru, nădejdea tuturor marginilor pământului şi a celor ce sunt pe mare departe şi, milostive Stăpâne, milostiv fii nouă, faţă de păcatele noastre şi ne miluieşte pe noi!

Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!

PREOTUL: Pace tuturor!

STRANA: Şi duhului tău!

PREOTUL: Capetele noastre, Domnului să le plecăm!

STRANA: Ţie, Doamne!

PREOTUL rosteşte rugăciunea aceasta: Stăpâne mult-Milostive, Doamne Iisuse Hristoase, Dumnezeul nostru, pentru rugăciunile Preacuratei Stăpânei noastre, de Dumnezeu Născătoarea şi pururea Fecioara Maria; cu puterea Cinstitei şi de viaţă făcătoarei Cruci; cu ocrotirile cinstitelor şi cereștilor netrupești Puteri; pentru rugăciunile cinstitului şi slăvitului Proroc, Înaintemergătorul și Botezătorul Ioan; ale Sfinților, slăviților și întru tot lăudaților Apostoli;  ale Sfinţilor şi slăviţilor buni biruitori Mucenici; ale Sfinților Cuvioşi şi de Dumnezeu purtători Părinți ai noștri; ale Sfântului și  slăvitului Proroc Ilie Tesviteanul și a celor împreună cu dânsul, a căror pomenire o săvârșim; ale Sfinţilor şi Drepţilor dumnezeieşti Părinţi Ioachim şi Ana şi pentru ale tuturor Sfinţilor Tăi, bineprimită fă rugăciunea noastră! (Strana: Amin!) Dăruieşte iertare greşelilor noastre! (Strana: Amin!) Acoperă-ne cu acoperământul aripilor Tale! (Strana: Amin!) Depărtează de la noi pe tot vrăjmaşul şi potrivnicul! Împacă viaţa noastră, Doamne, miluieşte-ne pe noi şi lumea Ta şi mântuieşte sufletele noastre, ca un bun şi iubitor de oameni!

STRANA: Amin. Şi se încep cântările Stihoavnei. Dacă Litia s-a făcut în pronaos (ca la mănăstiri), protosul își acoperă capul și merge împreună cu ceilalţi slujitori în mijlocul bisericii, oprindu-se înaintea mesei pe care au fost așezate cinci artose sau pâini (spre răsărit), patru așezate în formă de cruce, iar a cincea deasupra; un vas cu grâu (spre apus), altul, cu puțin vin (în stânga) și altul, cu untdelemn (în dreapta), sfeșnicele aşezându-se în partea de răsărit a mesei.
La Stihoavnă, Stihirile Sfântului Proroc Ilie - glasul 4
Podobie: Cel ce de sus eşti chemat...
Cel ce mai înainte de zămislire a fost sfinţit, îngerul cel trupesc, mintea cea de foc, omul cel ceresc, dumnezeiescul înaintemergător al venirii lui Hristos celei de-a doua, Ilie măritul, temeiul Prorocilor, duhovniceşte împreună a chemat pe iubitorii de prăznuire să prăznuiască dumnezeiască pomenirea lui. Pentru ale cărui rugăciuni păzeşte pe poporul tău, Hristoase, Dumnezeul nostru, netulburat de toată vătămarea celui viclean!
Stih: Nu vă atingeţi de unşii Mei şi nu vicleniţi împotriva Prorocilor Mei! (Psalmul  104, 15) 
Gânditorul de cele cereşti, Ilie Prorocul, văzând pe Israel spurcând toate cele ce sunt de la Domnul Dumnezeu şi de idoli lipindu-se, cu râvnă fiind aprins, norii a oprit şi pământul a uscat şi cerurile cu cuvântul a încuiat, zicând: Nu va fi picătură de ploaie pe pământ, decât prin graiul meu. Acesta este ospătător acum, ca unul care ne dă din destul dar negrăit nouă, celor ce-l cinstim cu credinţă.
Stih: Tu eşti preot în veac, după rânduiala lui Melchisedec. (Psalmul 109, 4)
Cel ce ai fost văzător al tainelor celor negrăite, tu apele Iordanului le-ai despărţit, înşelăciunea idolească în cenușă ai prefăcut-o cu fulgerul dumnezeieştilor tale cuvinte, pe cel călcător de lege l-ai mustrat, pe prorocii cei fără de lege i-ai omorât şi jertfa prin rugăciune ai ars-o. Iar acum, cărbunii cei aprinşi ai patimilor şi ai necazurilor dreptcredincioșilor stinge-i, Ilie, cu focul rugăciunii tale!
Slavă Tatălui şi Fiului şi Sfântului Duh!
A Sfântului Proroc Ilie - glasul 6
Prorocule propovăduitor al lui Hristos, de scaunul slavei niciodată nu te desparţi şi la fiecare bolnav pururea stai de faţă, şi, cu cei de sus slujind, de lume bine grăieşti, pretutindeni fiind preamărit; cere curăţire pentru sufletele noastre!
Şi acum şi pururea şi în vecii vecilor. Amin!
A Născătoarei de Dumnezeu – glasul 6
Născătoare de Dumnezeu, tu eşti viţa cea adevărată, care ai odrăslit Rodul vieţii. Ţie ne rugăm: Roagă-te, Stăpână, cu Prorocul Ilie, să se miluiască sufletele noastre!
Acum liberează pe robul Tău, Stăpâne, după cuvântul Tău, în pace! Că văzură ochii mei mântuirea Ta, pe care ai gătit-o înaintea feţei tuturor popoarelor; lumină spre descoperirea neamurilor şi slava poporului Tău, Israel.

Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
Preasfântă Treime, miluieşte-ne pe noi! Doamne, curăţeşte păcatele noastre! Stăpâne, iartă fărădelegile noastre! Sfinte, cercetează şi vindecă neputinţele noastre, pentru numele Tău!
Doamne, miluieşte! (de trei ori)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!
PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor!

STRANA: Amin!
PREOTUL, luând cădelniţa, binecuvintează tămâia şi, după ce strana a rostit „Amin“, cădeşte masa de trei ori împrejur, pe cele patru laturi fără a se pleca, iar diaconul, dacă este, (dacă nu, paracliserul), merge înainte cu lumânarea aprinsă, stând în faţa preotului, de cealaltă parte. După ce cădeşte a treia oară în partea de nord, preotul trece în faţa catapetesmei, cădind icoanele împărăteşti şi de aici continuă, în naos, cădirea mică, rămânând în fața mesei, pe care o cădeşte, apoi pe diacon/paracliser, căruia îi dă cădelniţa; iar diaconul, dacă este, îl cădeşte pe preot.

Când se cădeşte masa împrejur, STRANA cântă:
Troparul Sfântului Proroc Ilie Tesviteanul – glasul 4
Cel ce a fost înger în trup, temeiul Prorocilor, al doilea înaintemergător al venirii lui Hristos, Ilie slăvitul, care a trimis de sus lui Elisei har, bolile izgoneşte și pe cei leproși curățește; pentru aceasta, și celor ce-l cinstesc pe el le izvorăște tămăduiri. (de două ori)
Troparul Născătoarei de Dumnezeu – glasul 5
Născătoare de Dumnezeu, Fecioară, bucură-te, ceea ce ești plină de har, Marie, Domnul este cu tine. Binecuvântată ești tu între femei și binecuvântat este rodul pântecelui tău, că ai născut pe Mântuitorul sufletelor noastre.

Apoi, preotul, dând cădelnița, ia un artos şi însemnează cu el, cruciș, peste celelalte artose. Îl așază apoi la loc, își descoperă capul și zice rugăciunea ce urmează mai jos. Iar când ajunge la cuvintele: „Însuți binecuvintează...“, atunci, cu mâna dreaptă, binecuvintează cele puse înainte, în chipul Crucii, adică pâinea, grâul, vinul și untdelemnul.

PREOTUL: Domnului să ne rugăm!

STRANA: Doamne, miluiește!

PREOTUL rostește rugăciunea: Doamne, Iisuse Hristoase, Dumnezeul nostru, Care ai binecuvântat cele cinci pâini în pustie şi ai săturat cu ele cinci mii de bărbaţi, Însuţi binecuvintează şi pâinile acestea, grâul, vinul şi untdelemnul (face semnul binecuvântării asupra lor) şi le înmulţeşte în sfânt locaşul acesta, în oraşul acesta, în ţara aceasta şi în toată lumea Ta, iar pe credincioşii Tăi robi, care vor gusta din ele, îi sfinţeşte!

Că tu eşti Cel ce binecuvintezi şi sfinţeşti toate, Hristoase Dumnezeul nostru, şi Ţie slavă înălţăm, împreună şi Părintelui Tău Celui fără de început şi Preasfântului şi bunului şi de viaţă Făcătorului Tău Duh, acum şi pururea şi în vecii vecilor! (după aceasta preotul îşi acoperă capul)
STRANA: Amin!

PREOTUL: Fie numele Domnului binecuvântat, de acum și până în veac! (pe glasul  8)
STRANA: Fie numele Domnului binecuvântat, de acum și până în veac! (de încă două ori, pe acelaşi glas)
În practică, strana cântă de trei ori “Fie numele Domnului binecuvântat...“

Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!
CÂNTĂREŢUL citeşte: Psalmul 33
1. Binecuvânta-voi pe Domnul în toată vremea, pururea lauda Lui în gura mea!

2. În Domnul se va lăuda sufletul meu; să audă cei blânzi şi să se veselească!

3. Slăviţi pe Domnul împreună cu mine şi să înălţăm numele Lui împreună!

4. Căutat-am pe Domnul şi m-a auzit şi din toate necazurile mele m-a izbăvit.

5. Apropiaţi-vă de El şi vă luminaţi şi feţele voastre să nu se ruşineze!

6. Săracul acesta a strigat şi Domnul l-a auzit pe el şi din toate necazurile lui l-a izbăvit.

7. Străjui-va îngerul Domnului împrejurul celor ce se tem de El şi-i va izbăvi pe ei.

8. Gustaţi şi vedeţi că bun este Domnul! Fericit bărbatul care nădăjduieşte în El!

9. Temeţi-vă de Domnul toţi sfinţii Lui, că n-au lipsă cei ce se tem de El!

PREOTUL cântă o dată, pe glasul 7, Stihul: 10. Bogaţii au sărăcit şi au flămânzit; iar cei ce-L caută pe Domnul nu se vor lipsi de tot binele.
STRANA cântă de încă două ori, tot pe glasul 7: Bogaţii au sărăcit şi au flămânzit; iar cei ce-L caută pe Domnul nu se vor lipsi de tot binele. (...lung)
CÂNTĂREŢUL continuă să citească: Psalmul 33
11. Veniţi fiilor, ascultaţi-mă pe mine, frica Domnului vă voi învăţa pe voi!

12. Cine este omul cel ce voieşte viaţa, care iubeşte să vadă zile bune? Opreşte-ţi limba de la rău şi buzele tale să nu grăiască vicleşug!

13. Fereşte-te de rău şi fă bine, caută pacea şi o urmează pe ea!

14. Ochii Domnului spre cei drepţi şi urechile Lui spre rugăciunea lor.

15. Iar faţa Domnului spre cei ce fac rele, ca să piară de pe pământ pomenirea lor.

16. Strigat-au drepţii şi Domnul i-a auzit şi din toate necazurile lor i-a izbăvit.

17. Aproape este Domnul de cei umiliţi la inimă şi pe cei smeriţi cu duhul îi va mântui.

18. Multe sunt necazurile drepţilor şi din toate acelea îi va izbăvi pe ei Domnul.

19. Domnul păzeşte toate oasele lor, nici unul din ele nu se va zdrobi.

20. Moartea păcătoşilor este cumplită şi cei ce urăsc pe cel drept vor greşi.

21. Mântui-va Domnul sufletele robilor Săi şi nu vor greşi toţi cei ce nădăjduiesc în El.

În timpul cântării a treia oară a Stihului „Bogaţii au sărăcit...“, preotul şi diaconul vin înaintea Uşilor Împărăteşti şi stau cu faţa spre credincioşi.

După sfârşitul Psalmului 33, diaconul, sau
PREOTUL rosteşte: Domnului să ne rugăm!

STRANA: Doamne, miluieşte!

PREOTUL: Binecuvântarea Domnului să fie peste voi, cu al Său har şi cu a Sa iubire de oameni, totdeauna, acum şi pururea şi în vecii vecilor!

STRANA: Amin!

Dacă se face Priveghere, se continuă cu Utrenia, începându-se citirea celor şase psalmi. Dacă slujba Utreniei se săvârşeşte a doua zi dimineaţa, atunci preotul face:

Apolisul (Otpustul)
PREOTUL: Slavă Ţie, Hristoase Dumnezeule, nădejdea noastră, slavă Ție!

STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor, amin! Doamne, miluieşte! (de trei ori) Părinte, binecuvintează!
PREOTUL:  Hristos, Adevăratul nostru Dumnezeu, pentru rugăciunile Preacuratei Sale Maici, ale Sfinților, slăviților și întru tot lăudaților Apostoli, cu folosințele cinstitelor, cereștilor, netrupeștilor Puteri, pentru rugăciunile (Numele Sfântului al cărui hram îl poartă biserica), ocrotitorul nostru, ale Sfântului și slăvitului Proroc Ilie Tesviteanul și ale celor împreună cu dânsul, a căror pomenire o săvârşim, ale Sfinților și Drepților dumnezeiești Părinți Ioachim și Ana și pentru ale tuturor Sfinților, să ne miluiască și să ne mântuiască pe noi, ca un bun și de oameni iubitor!
STRANA: Amin!
PREOTUL: Pentru rugăciunile Sfinților Părinților noștri, Doamne Iisuse Hristoase, Dumnezeul nostru, miluiește-ne și ne mântuiește pe noi, ca un bun şi de oameni iubitor! 

STRANA: Amin! (lung și melodios)
Apărătoare Doamnă
Apărătoare Doamnă, pentru biruinţă mulţumire, izbăvindu-ne din nevoi, aducem ţie, Născătoare de Dumnezeu, noi, robii Tăi. Ci, ca ceea ce ai stăpânire nebiruită, izbăveşte-ne din toate nevoile, ca să strigăm ţie: Bucură-te, Mireasă, pururea Fecioară!

